สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา

สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา  เป็นพิพิธภัณฑ์สัตว์น้ำในศูนย์ศึกษาการพัฒนาอ่าวคุ้งกระเบน อันเนื่องมาจากพระราชดำริ อยู่ในความดูแลของกรมประมง กระทรวงเกษตรและสหกรณ์
สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา ตั้งอยู่ในบริเวณศูนย์ศึกษาการพัฒนาอ่าวคุ้งกระเบนอันเนื่องมาจากพระราชดำริ อำเภอท่าใหม่ จังหวัดจันทบุรี ภายในมีการจัดแสดงพันธุ์สัตว์น้ำต่าง ๆ 4 กลุ่มใหญ่คือ ปลาเศรษฐกิจ ปลาสวยงาม ปลาในแนวปะการัง และปลาที่มีรูปร่างแปลก
ประวัติ.
สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา สร้างขึ้นเพื่อเฉลิมพระเกียรติ 6 รอบ พระชนมพรรษา แด่พระบาทสมเด็จพระเจ้าอยู่หัวภูมิพลอดุลยเดช เมื่อวันที่ 5 ธันวาคม พ.ศ. 2542 ศูนย์ศึกษาการพัฒนาอ่าวคุ้งกระเบน อันเนื่องมาจากพระราชดำริ โดยกรมประมง และสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ (กปร.) ได้ร่วมกันดำเนินการก่อสร้างสถานแสดงพันธุ์สัตว์น้ำภายในพื้นที่ศูนย์ฯ
เมื่อความทราบถึงฝ่าละอองธุลีพระบาท พระบาทสมเด็จพระเจ้าอยู่หัวภูมิพลอดุลยเดชจึงได้พระราชทานนามให้กับสถานแสดงพันธุ์สัตว์น้ำแห่งนี้ว่า "สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา" และเปิดให้ประชาชนได้เข้ารับชมเมื่อวันที่ 13 เมษายน พ.ศ. 2544 และได้ทำพิธีเปิดอย่างเป็นทางการ โดยสมเด็จพระเทพรัตนราชสุดาฯ สยามบรมราชกุมารีเสด็จพระราชดำเนินมาทรงเป็นประธานในการประกอบพิธีเมื่อวันที่ 5 กรกฎาคม พ.ศ. 2545
การจัดแสดง.
การจัดแสดงของสถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา เป็นรูปแบบของการจัดแสดงนิทรรศการถาวร ตั้งอยู่ริมชายหาดแหลมเสด็จ ประกอบไปด้วยตู้แสดงสัตว์น้ำจำนวน 36 ตู้ ทั้งตู้แบบสีเหลี่ยมและทรงกระบอกที่สามารถรับชมสัตว์น้ำได้โดยรอบ มีพื้นที่ใช้งาน 600 ตารางเมตร มีจุดเด่นที่สำคัญคืออุโมงค์แก้วที่ทำจากอะคริลิคใส ความหนา 60 มิลลิเมตร ลักษณะโค้ง ความยาวประมาณ 10 เมตร ซึ่งเปิดให้มีแสงธรรมชาติส่องเข้ามาจากด้านบนทำให้สามารถเห็นปลาแหวกว่ายเหมือนใต้ทะเล โดยมีการสาธิตให้อาหารปลาบริเวณอุโมงค์นี้ช่วงเวลา 14.00 น. ของทุกวัน (ยกเว้นวันจันทร์)
สำหรับส่วนจัดแสดงของสถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา แบ่งออกเป็น 4 ส่วน ได้แก่
สถานแสดงพันธุ์สัตว์น้ำเค็ม.
จัดแสดงโดยแบ่งตามประเภทของสัตว์น้ำ 4 กลุ่ม ได้แก่ ปลาเศรษฐกิจ ปลาสวยงาม ปลาในแนวปะการัง และปลาที่มีรูปร่างแปลก ตัวอย่างของปลาเศรษฐกิจที่สามารถบริโภคได้ เช่น ปลากะพง ปลากะรัง ปลาเก๋า ตัวอย่างของปลาสวยงาม เช่น ปลาสิงโต ปลาการ์ตูน ปลาโฉมงาม ปลาผีเสื้อ ปลาค้างคาว และจัดแสดงปลาบางชนิดที่หาชมได้ยาก แม้จะประดาน้ำลงไปชมเองก็มีโอกาสเจอได้น้อย เช่น ปลาฉลามเสือดาว ปลาฉลามครีบดำ
เครื่องมือประมงของไทย.
จัดแสดงเครื่องมือในการจัดสัตว์น้ำของไทย ทั้งส่วนของน้ำจืดและส่วนของน้ำเค็ม ข้อแนะนำและความรู้เกี่ยวกับข้อกฎหมายที่เกี่ยวข้องกับการทำประมงในบริเวณชายฝั่งทะเล
ระบบนิเวศชายฝั่ง.
จัดแสดงเกี่ยวกับระบบนิเวศชายฝั่ง ทั้งระบบนิเวศของแนวปะการัง ระบบนิเวศของหาดหิน และระบบนิเวศของหาดทราย ผ่านการใช้สื่อป้ายในการให้ความรู้ และตู้สำหรับการจัดแสดงจำลองระบบนิเวศ
จุลนิทรรศการสังขวิทยา.
จัดแสดงเปลือกหอยทะเลทั้งรูปแบบสองฝาและฝาเดียว ซึ่งเปรียบเสมือนอัญมนีแห่งท้องทะเล
รายละเอียด.
สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา เปิดทำการทุกวัน (ยกเว้นวันจันทร์) ไม่เว้นวันหยุดราชการ มีที่จอดรถบริการ ไม่คิดค่าจอดรถ
ค่าเข้าชม.
สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา ไม่คิดค่าบริการในการเข้าชม สามารถบริจาคได้ตามความสมัครใจเพื่อช่วยเหลือค่าบำรุงรักษา
ข้อห้าม.
สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา มีข้อห้ามในการเข้าชม เพื่อประโยชน์ส่วนรวม ดังนี้
วัฒนธรรมประชานิยม.
สถานแสดงพันธุ์สัตว์น้ำเฉลิมพระเกียรติ 6 รอบ พระชนมพรรษา ใช้เป็นหนึ่งในสถานที่ถ่ายทำภาพยนตร์ "Snap แค่...ได้คิดถึง" เขียนบทและกำกับโดยคงเดช จาตุรันต์รัศมี แสดงนำโดยโทนี่ รากแก่น และวรันธร เปานิล ในฉากที่พระเอกและนางเองมารำลึกความหลังด้วยกัน